पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़. स्वास्थ्य विभाग ने विभिन्न अस्पतालों और कम्युनिटी हेल्थ सेंटर्स में मिरगी (एपीलेप्सी) के मरीजों को देने वाली दवा जरूरत से कहीं अधिक भेज दी है।
एक साल के लिए सप्लाई की गई जीवन रक्षक दवाई (फीनोबार्बीटोन-30 एमजी) इतनी ज्यादा है कि अगर इसे अन्य राज्यों में भी सप्लाई किया जाए, तो भी यह एक साल में खत्म नहीं होगी। विभाग की बड़ी लापरवाही ने 15 लाख रुपए बर्बाद कर दिए हैं।
अब जब मामले का खुलासा हो गया है तो विभाग के आला अधिकारी इसे क्लेरिकल मिस्टेक बता रहे हैं। भास्कर इन्वेस्टिगेशन के दौरान सामने आया कि इस दवा की एक्सपायरी डेट दो साल है। जबकि डिमांड के अनुसार यह इतनी ज्यादा है कि अगले 15 साल तक खत्म नहीं होगी। जरूरत से करीब 23 गुणा ज्यादा दवा भेजी गई है।
दफ्तर में बैठकर लगाया पूरे पंजाब का हिसाब
मिरगी के लिए एक साल में कितनी दवा की जरूरत है, इसका हिसाब विभाग के अफसरों ने हेडक्वॉर्टर के एसी ऑफिस में बैठकर खुद ही लगा लिया और इसे एक कमेटी से अप्रूव भी करवा लिया। कमेटी के चेयरमैन स्वास्थ्य विभाग के डायरेक्टर अशोक नैय्यर थे। कमेटी में कुछ अन्य अफसर भी शामिल थे। दवा मंगाने के लिए यूनिक्योर इंडिया प्रा. लि. कंपनी को ऑर्डर जारी किया गया। विभाग के सीनियर सहायक राजिंदर अरोड़ा और सुपरिंटेंडेंट हरबंस सिंह ने भी इसे चेक किया और दवा का कंपनी को सप्लाई ऑर्डर देने के लिए डायरेक्टर को नोट पुटअप किया।
सवाल : आपने फीनोबार्बीटोन 30 एमजी दवा जरूरत से 23 गुणा ज्यादा क्यों मंगवाई है?
जवाब : क्लेरिकल मिस्टेक हो गई। इसी वजह से सरप्लस दवाई आ गई।
सवाल : दो साल की एक्सपायरी वाली यह दवा आपने 15 साल से ज्यादा समय के लिए मंगवा ली है और आप इसे सिर्फ क्लेरिकल मिस्टेक कह रहे हैं। इस सरप्लस दवा का आप करेंगे क्या?
जवाब : मुझे भरोसा है, सारी दवा लग जाएगी। एपीलेप्सी के अलावा यह दवा एक्सीडेंटली केसेज में भी इस्तेमाल की जा सकती है।
सवाल : जिसने इतनी बड़ी क्लेरिकल मिस्टेक की है, उसके खिलाफ क्या कार्रवाई होगी?
जवाब : गलती जरूर हुई है, लेकिन कार्रवाई की जरूरत नहीं है। सारी दवाई लग जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva zho_Hant eng_Latn